## 

ΕΛΛΗΝΙΚΗ ΔΗΜΟΚΡΑΤΙΑ Αγία Παρασκευή 05 / 11 / 2014

ΝΟΜΟΣ ΑΤΤΙΚΗΣ

ΔΗΜΟΣ ΑΓΙΑΣ ΠΑΡΑΣΚΕΥΗΣ Αρ. Πρωτ.: 42318

Δ/νση : Λ. Μεσογείων 415-417

T.K. 15343

Τηλ : 213 2004501

Φαξ. : 213 2004531

E-mail: [dimosagiasparaskevis@agiaparaskevi.gr](mailto:dimosagiasparaskevis@agiaparaskevi.gr)

ΔΙΕΥΘΥΝΣΗ ΤΕΧΝΙΚΩΝ ΥΠΗΡΕΣΙΩΝ

ΤΜΗΜΑ ΕΡΓΩΝ ΥΠΟΔΟΜΗΣ

Πληροφορίες : κ. Αργ. Μαυρομαράς

Τηλ : 2132004521

Φαξ. : 2132004513

E-mail: [a.mauromaras@agiaparaskevi.gr](mailto:a.mauromaras@agiaparaskevi.gr)

ΠΡΟΣ : κ.κ. Πρόεδρο και Μέλη του Δημοτικού Συμβουλίου

Δήμου Αγίας Παρασκευής

ΘΕΜΑ: Λήψη απόφασης για την έγκριση των όρων εκτέλεσης του έργου με τίτλο: «ΑΝΤΙΠΛΗΜΜΥΡΙΚΗ ΠΡΟΣΤΑΣΙΑ ΟΔΩΝ ΒΟΡΡΑ (από ΖΕΦΥΡΩΝ έως ΓΡΑΒΙΑΣ) ΓΡΑΒΙΑΣ (από ΣΠΑΡΤΗΣ έως Αν. ΜΕΣΟΓΕΙΟΥ)».

Έχοντας υπόψη :

α) Την υπ’ αριθμ. πρωτ. 6394/19-02-14 μελέτη που υπέβαλε το «ΑΜΕΡΙΚΑΝΙΚΟ ΚΟΛΛΕΓΙΟ ΕΛΛΑΔΑΣ» για την κατασκευή του έργου «ΑΝΤΙΠΛΗΜΜΥΡΙΚΗ ΠΡΟΣΤΑΣΙΑ ΟΔΩΝ ΒΟΡΡΑ (από ΖΕΦΥΡΩΝ έως ΓΡΑΒΙΑΣ) ΓΡΑΒΙΑΣ (από ΣΠΑΡΤΗΣ έως Αν.ΜΕΣΟΓΕΙΟΥ).

β) Το υπ’ αριθμ. πρωτ. 30774/01-08-2014 αίτημα από το «ΑΜΕΡΙΚΑΝΙΚΟ ΚΟΛΛΕΓΙΟ ΕΛΛΑΔΑΣ» για την **άνευ ανταλλάγματος** κατασκευή του ανωτέρω έργου.

γ) Την υπ’ αριθμ. ……/2014 απόφαση του Δημοτικού Συμβουλίου , με την οποία έγινε αποδεκτή η ανωτέρω πρόταση.

δ) Τη διάταξη του άρθρου 178 § 6 του ν. 3669/2008, σύμφωνα με το οποίο με απόφαση του αρμοδίου οργάνου μπορεί να εγκριθεί η εκτέλεση δημοσίου έργου ή τμήματός του από ενδιαφερόμενο φυσικό ή νομικό πρόσωπο με δαπάνη του και χωρίς καμιά επιβάρυνση του Δημοσίου (εν προκειμένω του Δήμου), ορίζοντας τους όρους με τους οποίους θα εκτελεσθεί το έργο και θα γίνει η επίβλεψη και παραλαβή από τις αρμόδιες υπηρεσίες.

Καθώς επίσης και τα κατωτέρω:

**1. Περιγραφή του έργου**

Το «ΑΜΕΡΙΚΑΝΙΚΟ ΚΟΛΛΕΓΙΟ ΕΛΛΑΔΑΣ» προτίθεται με το έργο που έχει τίτλο «ΑΝΤΙΠΛΗΜΜΥΡΙΚΗ ΠΡΟΣΤΑΣΙΑ ΟΔΩΝ ΒΟΡΡΑ (από ΖΕΦΥΡΩΝ έως ΓΡΑΒΙΑΣ) ΓΡΑΒΙΑΣ (από ΣΠΑΡΤΗΣ έως Αν.ΜΕΣΟΓΕΙΟΥ), να προβεί στην κατασκευή αγωγών αποχέτευσης ομβρίων υδάτων, φρεατίων επίσκεψης και φρεατίων υδροσυλλογής, στα τμήματα των παρακάτω οδών:

1. ΒΟΡΡΑ μεταξύ των οδών ΖΕΦΥΡΩΝ και ΓΡΑΒΙΑΣ (αγωγός διαμέτρου D=600mm)

2. ΓΡΑΒΙΑΣ μεταξύ των οδών ΣΠΑΡΤΗΣ και ΑΝΑΤΟΛΙΚΗΣ ΜΕΣΟΓΕΙΟΥ (αγωγός διαμέτρου D=500mm)

Συγκεκριμένα, προβλέπεται η εκτέλεση των παρακάτω εργασιών :

Κατασκευή αγωγού ομβρίων υδάτων D=500 mm (96,22 m) και D=600 mm (197,10 m).

Κατασκευή έξι (6) φρεατίων επίσκεψης, από τα οποία τα 4 θα κατασκευαστούν στο τμήμα του αγωγού της οδού ΒΟΡΡΑ και τα υπόλοιπα 2 στο τμήμα του αγωγού επί της οδού Γραβιάς

Κατασκευή 5 φρεατίων υδροσυλλογής ενός στομίου

Κατασκευή 4 φρεατίου υδροσυλλογής δύο στομίων

Οι εργασίες θα γίνουν σύμφωνα με την υδραυλική μελέτη που αποτελεί αναπόσπαστο τμήμα των συμβατικών τευχών της εργολαβίας

**2. Εκτέλεση του έργου**

2.1. Το «ΑΜΕΡΙΚΑΝΙΚΟ ΚΟΛΛΕΓΙΟ ΕΛΛΑΔΑΣ» αναλαμβάνει την ολοκλήρωση των εργασιών υλοποίησης του έργου, σύμφωνα με την με αρ.πρ.6394/19-02-14 μελέτη που υπέβαλε, **άνευ ανταλλάγματος και χωρίς καμία επιβάρυνση του Δήμου Αγίας Παρασκευής**,σύμφωνα με τους οριζόμενους στην παρούσα όρους. Ειδικότερα, το «ΑΜΕΡΙΚΑΝΙΚΟ ΚΟΛΛΕΓΙΟ ΕΛΛΑΔΑΣ» αναλαμβάνει, ιδίοις δαπάναις, το κόστος κάθε είδους υλικών, τις κάθε είδους αμοιβές του εργατικού δυναμικού που θα χρησιμοποιήσει, μεταξύ των οποίων και τις αμοιβές των εργολάβων του, (συμπεριλαμβανομένων των ασφαλιστικών εισφορών και όλων των λοιπών εισφορών κατά την τήρηση της εργατικής και ασφαλιστικής νομοθεσίας), τα έξοδα μεταφοράς, φόρους και λοιπά έξοδα που θα απαιτηθούν για την υλοποίηση του έργου καθώς και κάθε άλλη δαπάνη που είναι αναγκαία για την έντεχνη και έγκαιρη εκτέλεση του έργου.

2.2.Το «ΑΜΕΡΙΚΑΝΙΚΟ ΚΟΛΛΕΓΙΟ ΕΛΛΑΔΑΣ» θα υλοποιήσει το έργο με δικές του δαπάνες, σύμφωνα με: το ν.3669/08, όπως αυτός ισχύει σήμερα, τη μελέτη του έργου (αρ.πρ.6394/19-02-14), τα ισχύοντα τιμολόγια έργων και τις πρότυπες εθνικές τεχνικές προδιαγραφές , τηρώντας πλήρως τη νομοθεσία για ασφάλεια και υγεία διερχομένων και εργαζομένων, με διαδικασία, μεθόδους κατασκευής και υλικά που το ίδιο θα επιλέξει και πριν την ενσωμάτωση στο έργο εγκρίνει η Τεχνική Υπηρεσία του Δήμου Αγίας Παρασκευής, επιλέγοντας κατάλληλο εργολήπτη ο οποίος θα διαθέτει αντίστοιχη του έργου βεβαίωση ΜΕΕΠ. Το έργο πριν την έναρξή του θα ασφαλισθεί κατά παντός κινδύνου.

2.3. Ο Δήμος Αγίας Παρασκευής θα παραδώσει το «χώρο», δηλαδή τις οδούς που θα εκτελεσθεί το έργο, ελεύθερο κάθε δικαιώματος ή και υποχρέωσης που αφορά είτε στον ίδιο είτε σε οποιονδήποτε τρίτο που τυχόν έλκει δικαιώματα εξ αυτού, ώστε ο «χώρος» να δύναται να χρησιμοποιηθεί άμεσα από το «ΑΜΕΡΙΚΑΝΙΚΟ ΚΟΛΛΕΓΙΟ ΕΛΛΑΔΑΣ» για την εκτέλεση των εν λόγω εργασιών. Το «ΑΜΕΡΙΚΑΝΙΚΟ ΚΟΛΛΕΓΙΟ ΕΛΛΑΔΑΣ» έχει λάβει υπόψην του τα δίκτυα (Ο.Κ.Ω, Φυσικού αερίου, οπτικών ινών , κ.α.) που διέρχονται από το «χώρο». Νοείται ότι ο «χώρος» κατά τη διάρκεια εκτέλεσης των εργασιών θα δύναται να χρησιμοποιηθεί από τους παρόδιους ιδιοκτήτες ή από οχήματα ανάγκης (πυροσβεστικά ή ασθενοφόρα). Ο Δήμος Αγίας Παρασκευής θα δύναται να παραδώσει τμηματικά τον «χώρο», δηλαδή σε διαφορετικές χρονικές φάσεις. Για το σκοπό αυτό, με την παράδοση του εκάστοτε Τμήματος του «χώρου» θα υπογράφεται σχετικό Πρωτόκολλο Παράδοσης Παραλαβής, που θα βεβαιώνει ότι το Τμήμα του «χώρου» παραδίδεται ελεύθερο στο «ΑΜΕΡΙΚΑΝΙΚΟ ΚΟΛΛΕΓΙΟ ΕΛΛΑΔΑΣ», ώστε να είναι δυνατή η έναρξη των αντίστοιχων εργασιών.

2.4.Ο Δήμος Αγίας Παρασκευής είναι αποκλειστικά υπεύθυνος για τη λήψη όλων των απαραίτητων διοικητικών και πάσης φύσεως αδειών, ή και λοιπών διοικητικών εγκρίσεων που τυχόν απαιτούνται, τόσο σε προπαρασκευαστικό στάδιο (προ έναρξης των εργασιών) όσο και κατά το στάδιο της εκτέλεσης του έργου μέχρι την οριστική υλοποίησή του και παράδοσή του στο Δήμο. Ο Δήμος Αγίας Παρασκευής αναλαμβάνει την υποχρέωση να ενημερώνει το «ΑΜΕΡΙΚΑΝΙΚΟ ΚΟΛΛΕΓΙΟ ΕΛΛΑΔΑΣ», για τη λήψη των απαιτούμενων αδειών και να παρέχει την τυχόν συνδρομή του (εξουσιοδοτήσεις, άδειες κατάληψης κοιχοχρήστων χώρων κλπ), όταν του ζητηθεί από το «ΑΜΕΡΙΚΑΝΙΚΟ ΚΟΛΛΕΓΙΟ ΕΛΛΑΔΑΣ», κατά τη διάρκεια υλοποίησης του έργου.

**3. Διάρκεια του έργου και ισχύς του σχετικού συμφώνου συνεργασίας**

3.1. Η συνολική προθεσμία εκτέλεσης των εργασιών του έργου ορίζεται σε τέσσερις (4) μήνες από την παράδοση του «χώρου» στο «ΑΜΕΡΙΚΑΝΙΚΟ ΚΟΛΛΕΓΙΟ ΕΛΛΑΔΑΣ», και η ισχύς του σχετικού συμφώνου συνεργασίας που θα υπογραφεί μεταξύ Δήμου Αγίας παρασκευής και του «ΑΜΕΡΙΚΑΝΙΚΟΥ ΚΟΛΛΕΓΙΟΥ ΕΛΛΑΔΑΣ», θα άρχεται από την υπογραφή του.

3.2. Η ανωτέρω προθεσμία εκτέλεσης των εργασιών του έργου θα παρατείνεται εάν συντρέχουν γεγονότα ή περιστατικά που ευρίσκονται εκτός της σφαίρας επιρροής του «ΑΜΕΡΙΚΑΝΙΚΟΥ ΚΟΛΛΕΓΙΟΥ ΕΛΛΑΔΑΣ», και κωλύουν την ομαλή ολοκλήρωση του έργου για όσο χρονικό διάστημα διαρκεί το εν λόγω κώλυμα.

3.3. Κατά την έναρξη των εργασιών του έργου, το «ΑΜΕΡΙΚΑΝΙΚΟ ΚΟΛΛΕΓΙΟ ΕΛΛΑΔΑΣ», υποχρεούται να υποβάλει στην αρμόδια Υπηρεσία του Δήμου (Τεχνική Υπηρεσία) προς έλεγχο και έγκριση αναλυτικό χρονοδιάγραμμα εργασιών, οργανόγραμμα στελεχών του έργου καθώς και συμφωνητικό με τους εργολάβους που έχει επιλέξει.

**4. Επίβλεψη του έργου**

4.1. Η εκτέλεση των εργασιών θα γίνεται υπό την επίβλεψη της Τεχνικής Υπηρεσίας του Δήμου Αγίας παρασκευής. Το «ΑΜΕΡΙΚΑΝΙΚΟ ΚΟΛΛΕΓΙΟ ΕΛΛΑΔΑΣ», θα υποβάλει στο Δήμο Αγίας Παρασκευής προς έλεγχο και έγκριση τα πιστοποιητικά των επιμέρους υλικών και εξοπλισμού που θα χρησιμοποιηθούν, καθώς και τις σχετικές προδιαγραφές, σχέδια, χαρακτηριστικά και οδηγίες συντήρησης του εξοπλισμού που τυχόν εγκατασταθεί.

**5. Παράδοση του έργου**

5.1.Με την αποπεράτωση του έργου, το «ΑΜΕΡΙΚΑΝΙΚΟ ΚΟΛΛΕΓΙΟ ΕΛΛΑΔΑΣ», θα ειδοποιήσει εγγράφως το Δήμο Αγίας Παρασκευής, καλώντας τον να προσέλθει για την παραλαβή του έργου εντός τριάντα ημερών. Ο Δήμος (μέσω της Τεχνικής του Υπηρεσίας) υποχρεούται να προβεί στον κατά το δυνατόν ποιοτικό και ποσοτικό έλεγχο των εργασιών και να υπογράψει Πρωτόκολλο Προσωρινής Παραλαβής του έργου .

5.2.Σε περίπτωση που το «ΑΜΕΡΙΚΑΝΙΚΟ ΚΟΛΛΕΓΙΟ ΕΛΛΑΔΑΣ», περαιώσει τμήμα του έργου και προσκαλέσει το Δήμο Αγίας Παρασκευής να το παραλάβει, ο Δήμος υποχρεούται να το παραλάβει κατά την προαναφερόμενη διαδικασία, υπογράφοντας σχετικό Πρωτόκολλο Προσωρινής Παραλαβής τμήματος του έργου.

5.3.Μετά την πάροδο 15μήνου από την ημερομηνία του Πρωτόκολλου Προσωρινής Παραλαβής

του έργου το «ΑΜΕΡΙΚΑΝΙΚΟ ΚΟΛΛΕΓΙΟ ΕΛΛΑΔΑΣ», καλεί το Δήμο Αγίας Παρασκευής να προσέλθει για την Οριστική Παραλαβή του Έργου. Ο Δήμος (μέσω της Τεχνικής του Υπηρεσίας) υποχρεούται να προβεί στον κατά το δυνατό ποσοτικό και ποιοτικό έλεγχο του έργου και να υπογράψει Πρωτόκολλο Οριστικής Παραλαβής. Νοείται ότι ελαττώματα και κακοτεχνίες που αναφέρονται στα Πρωτόκολλα Παραλαβής αποκαθίστανται με ευθύνη και δαπάνες του «ΑΜΕΡΙΚΑΝΙΚΟΥ ΚΟΛΛΕΓΙΟΥ ΕΛΛΑΔΑΣ». Μετά την υπογραφή του Πρωτοκόλλου Οριστικής Παραλαβής του έργου το «ΑΜΕΡΙΚΑΝΙΚΟ ΚΟΛΛΕΓΙΟ ΕΛΛΑΔΑΣ», δεν θα υπέχει καμία ευθύνη για οποιοδήποτε λόγο απέναντι στο Δήμο Αγίας Παρασκευής για το έργο εξαιρουμένων των ευθυνών κατά τις διατάξεις του Αστικού Κώδικα. Η συντήρηση και λειτουργία του έργου μετά την Οριστική παραλαβή του έργου αποτελούν ευθύνη του Δήμου.

Παρακαλούμε για

α)Τη λήψη απόφασης για την έγκριση των ανωτέρω όρων εκτέλεσηςαπό το«ΑΜΕΡΙΚΑΝΙΚΟ ΚΟΛΛΕΓΙΟ ΕΛΛΑΔΑΣ» του έργου με τίτλο: «ΑΝΤΙΠΛΗΜΜΥΡΙΚΗ ΠΡΟΣΤΑΣΙΑ ΟΔΩΝ ΒΟΡΡΑ (από ΖΕΦΥΡΩΝ έως ΓΡΑΒΙΑΣ) ΓΡΑΒΙΑΣ (από ΣΠΑΡΤΗΣ έως Αν. ΜΕΣΟΓΕΙΟΥ)» **άνευ ανταλλάγματος και χωρίς καμία επιβάρυνση** του Δήμου Αγίας Παρασκευής **.**

β)Την εξουσιοδότηση του Δημάρχου για την υπογραφή του σχετικού συμφώνου συνεργασίας μεταξύ Δήμου Αγίας Παρασκευής και«ΑΜΕΡΙΚΑΝΙΚΟΥ ΚΟΛΛΕΓΙΟΥ ΕΛΛΑΔΑΣ» για την κατασκευή του έργου «ΑΝΤΙΠΛΗΜΜΥΡΙΚΗ ΠΡΟΣΤΑΣΙΑ ΟΔΩΝ ΒΟΡΡΑ (από ΖΕΦΥΡΩΝ έως ΓΡΑΒΙΑΣ) ΓΡΑΒΙΑΣ (από ΣΠΑΡΤΗΣ έως Αν. ΜΕΣΟΓΕΙΟΥ)»

Η ΑΝΤΙΔΗΜΑΡΧΟΣ

ΤΕΧΝΙΚΩΝ ΥΠΗΡΕΣΙΩΝ

ΕΛΙΣΑΒΕΤ ΠΕΤΣΑΤΩΔΗ

Εσωτερική διανομή εκδιδόμενης Απόφασης ΕΛΑΒΕ ΓΝΩΣΗ

Σκάνδαλο Νεκτάριο Τμήμα Έργων Ο ΓΕΝΙΚΟΣ ΓΡΑΜΜΑΤΕΑΣ

Υποδομής Δ/νσης Τεχνικών Υπηρεσιών (2)

1. Αρχείο Τεχνικής Υπηρεσίας (1)

ΣΤΕΦΑΝΟΣ ΚΑΣΑΠΙΔΗΣ